Apr 22, 2020 at 21:29 | #
Ds Chris Die intrnet is vol skrywe oor die Civid19 pandemie en of dit n oordeel van God is. Die artikel in die skakel gee n goeie gebalanseerde seining, maar die vraag kom by my op: is dit n Bybels seining en in lyn met wat ons as NG Kerk glo, of net goeie debat? Jou mening sal waardeer word.
Apr 23, 2020 at 06:22 | #
Hi Francois, daar is baie verskillende menings oor die virus se verbintenis aan God al dan nie. Die NG Kerk het nie 'n amptelike standpunt daaroor nie. Jy kan verder lees wat NT Wright daaroor sê, en hoe Daniel Philips daarop reageer. Ook John Lennox se uitstekende bydrae sowel as John Piper se mening in 'n gratis boek.
My eie mening is dat die Bybel duidelik is daaroor dat God sy goeie skepping aan verganklikheid en verydeling onderwerp het weens die sondeval (Gen 3; Rom 8). Dit is die raamwerk waarbinne beide natuurlike en bonatuurlike prosesse uitspeel. Alles gebeur binne 'n dubbele oorsaaklikheidsmodel. God is daarom op soewereine manier betrokke by seën en straf (Noag en Babel verhale), vrugbaarheid en onvrugbaarheid (aartsvaderverhale), voorspoed en teenspoed (Josef verhale), beskerming en blootstelling aan plae (Egipte verhale), verlossing en veroordeling (woestyn verhale), toetsing en herstel (wysheidsverhale).
En só kan 'n mens aangaan regdeur die verhale van die koninkryk en die ballingskap tot by die terugkeer na die land en daarna. Elke profeet in die OT praat van God was sy wil uitwerk in die wel en wee wat mense ervaar, natuurlik en bonatuurlik. Daar is dus niks wat gebeur waarby God nie betrokke is nie. Hy is nie uitgelewer aan dinge wat Hy nie kan beheer nie. Hy bepaal selfs ons nie-materiële dinge soos ons gedagtes (Jer 17). Hoe sal Hy nie materiële dinge kan bepaal nie?
Dit is nie anders in die NT nie met Jesus wat uitvoerig praat in die profetiese rede oor oorloë, hongersnode en pessiektes wat kom (Matt 24-25). Al dié dinge is deel van God se agenda van sy verlossende oordeel van hierdie wêreld soos Johannes in die Openbaring helder uitspel (Openb 4-5). Daar is immeers niks in hierdie skepping wat nie sy bestaan kan herlei tot God nie. Dit is waar van hemelse wesens – goed en sleg. Dit is waar van die aarde – goed en sleg.
Trouens, dit is Jesus wat die sewe seëls van daardie agenda oopmaak wat wydverspreide rampe tot gevolg het. En dit raak net erger deur die sewe trompette en sewe bakke tot by die finale oordeel wat die heelal betrek en in die geskiedenis voltrek word.
In dit alles beskerm die Here sy mense – nie noodwendig van die dood nie, maar in en deur die dood tot in die ewige lewe – maar dit gebeur nie sonder sy intense en intieme betrokkenheid daarby nie. Hy werk sy wil uit midde-in en deur die rampe wat ons saam met die wêreld tref.
Ons hoop is 'n nuwe hemel en nuwe aarde waarheen God met sy kinders op pad is. Daarna sien ons met reikhalsende verlange uit. Dit gee ons die hoop om die dinge wat nou gebeur as die tekens te sien van die nuwe wat aanbreek, God se koninkryk wat deurbreek, en in sy volle werklikheid aan die kom is.
Waar die dood gedood sal word, en die trane afgevee sal word, en ons gesigte sal blink van die heerlikheid van die Here wat elke stukkie duisternis sal uitwis, sodat ons heilig en onberispelik voor God die ewigheid sal kan binnegaan.
Dit is waarskynlik die belangrikste boodskap van hierdie COVID-19 tyd. Maak gereed vir die nuwe wat God sal laat kom. Vir dié wat die Here dien, wees waaksaam en volhard. Vir dié wat die Here nie dien nie, kom tot inkeer en bekering. Die einde is naby.